ཁ་བ་སྙིང་ལྕགས་ནི་ཕོར་བའི་དོན་དུ་ཁ་གླ་བའི་རིགས་མིན་ལ།ཕོར་བའི་དོན་དུ་བླ་བཙོང་བའི་རིགས་དེ་ཡང་གཏན་ནས་མིན།ཁ་བ་སྙིང་ལྕགས་ནི་གཞན་ལ་བརྟེན་ནས་འཚོ་བ་རོལ་འདོད་མཁན་ཞིག་མིན་ལ།རྐྱལ་སྟོང་བྱས་ནས་དཔེ་ཀློག་མི་བྱེད་པ་ཞིག་ཀྱང་གཏན་ནས་མིན།ཁ་བ་སྙིང་ལྕགས་ནི་ལོ་ཉེར་དྲུག་ལ་སོན་པའི་ན་གཞོན་བྱས་པ་ཅན་ཞིག་སྟེ།བོད་ཀྱི་བྱིས་པར་བོད་པས་བྲིས་པའི་ཟུར་ལྟའི་ཀློག་དེབ་མེད་པ་ནས་ཡོད་པར་བྱེད་མཁན་གྱི་མི་རིགས་ཞེན་ཅན་ཞིག་ཡིན།ཁ་བ་སྙིང་ལྕགས་ནི་སྙན་ངག་བཞེངས་པར་མཁས་ཤིང་རིགས་དོན་དུ་འདང་རྒྱག་གིས་ཁེངས་པའི་ན་གཞོན་སྒེར་གཤིས་ཅན་ཞིག་ཡིན།ལྷག་པར་དུ་གངས་ཅན་པའི་ཁོར་ཡུག་སྲུང་སྐྱོབ་ཀྱི་ཆེད་དུ་རང་སྲོག་ཤོར་བའི་དཔའ་བོ་ཞིག་ཡིན།རྒྱལ་སྲས་བྱང་ཆུབ་སེམས་དཔའ་ཞིག་ཡིན།ཁོང་གི་མི་ལོ་ཉེར་དྲུག་ནི་བདེན་དགེ་མཛེས་གསུམ་གྱིས་རྒྱན་ནས་ཡོང་བ་ཞིག་ཡིན་པས་རྗེས་དྲན་བྱེད་ཆོག་ཆོག་ཡིན།ད་ཐེངས་མང་པོ་ཞིག་གིས་མྱ་ངན་ཞུ་དོན་ཡང་འདི་ཡིན།གཞན་དོན་དུ་རང་སྲོག་ཤོར་བའི་རིགས་མཐའ་དག་ལ་མྱ་ངན་ཞུ་འོས་དང་མི་འོས་ནི་ང་ཚོའི་སེམས་ན་གསལ་བ་ལྟར་རེད།དེ་བས་ཁ་བ་སྙིང་ལྕགས་ལ་མྱ་ངན་ཞུ་བ་ནི་ཁོར་ཡུག་གི་བབ་ལ་གཞིགས་ནས་བཤད་ན་ཁྲིམས་མཐུན་དང་ལུགས་མཐུན་ཞིག་ཡིན།